## Pravilnik o katastru emisija u okoliš

### NN 36/1996 (8.5.1996.), Pravilnik o katastru emisija u okoliš

# **DRŽAVNA UPRAVA ZA ZAŠTITU OKOLIŠA**

Na osnovi članka 40. stavak 2. Zakona o zaštiti okoliša ("Narodne
novine", br. 82/94.) ravnatelj Državne uprave za zaštitu okoliša donosi

## **PRAVILNIK**

### **O KATASTRU EMISIJA U OKOLIŠ**

I. OPĆE ODREDBE

Članak 1.

(1) Ovim se Pravilnikom propisuje obvezni sadržaj, metodologija i način
vođenja katastra emisija u okoliš, način i rokovi prikupljanja i dostavljanja
podataka, davanje ovlaštenja pravnim osobama za obavljanje poslova vođenja
katastra emisija u okoliš te kaznene odredbe za povredu odredaba ovoga
propisa.

(2) Katastar emisija u okoliš sastavni je dio katastra onečišćavanja
okoliša.

(3) Katastar emisija u okoliš skup je podataka o izvorima, vrsti, količini,
načinu i mjestu ispuštanja, istjecanja ili odlaganja štetnih tvari iz određenog
izvora u okoliš, koji se prikupljaju za period kalendarske godine.

Članak 2.

U smislu ovoga Pravilnika izvori emisija u okoliš su pojedinačni i kolektivni.

1. Pojedinačni izvori emisija u okoliš su:

- energetska postrojenja: termoelektrane, termoelektrane-toplane, toplane,
industrijske kotlovnice, procesne peći i kotlovnice snage iznad 100 kW,

- industrijska postrojenja: rafinerije nafte, čeličane, ljevaonice,
valjaonice, tvornice za proizvodnju i preradu obojenih metala, tvornice
kemijskih i petrokemijskih proizvoda, cementare, asfaltne baze, spaljivaonice
otpada, tvornice papira, tvornice prehrambenih i duhanskih proizvoda, tvornice
kože, uređaji za pročišćavanje otpadnih voda naselja.

2. Kolektivni izvori emisija u okoliš su skupovi izvora emisija koji
izdvojeno imaju relativno male emisije u okoliš na prostoru naselja, a
nisu obuhvaćeni pojedinačnim izvorima.

Članak 3.

U ovom su Pravilniku u uporabi pojmovi sa sljedećim značenjem:

- *emisijski faktor* - broj koji daje količinu emisije određene
tvari po jedinici aktivnosti (mjerene količinom proizvoda, količinom potrošenog
energenta ili sirovne, ili veličinom obavljenog posla) za određenu djelatnost,
tehnološki proces ili određene postupke zaštite okoliša. Iskazuje se u
jedinicama mase onečišćavajuće tvari - po jedinici aktivnosti izvora (npr.
kg/t proizvoda, kg/t sirovine, kg/t potrošenog goriva, kg/GJ proizvedene
energije, kg/km prijeđenog puta, kg/stanovniku i sl.),

- *materijalna bilanca* - zbirni prikaz udjela svih bitnih tvari
koje ulaze i nastaju u nekom tehnološkom procesu,

- *ispust* - mjesto ispuštanja, istjecanja ili odlaganja štetnih
tvari iz određenog izvora u okoliš,

**-** *onečišćivač* **-** pravna osoba koja u okviru svoje
djelatnosti ima u vlasništvu ili koristi pojedinačni izvor emisije i/ili
proizvodi, skuplja ili obrađuje otpad,

- *naselje* - prostorna jedinica koja ima ime određeno u skladu
sa zakonom i vlastiti sistem obilježavanja ulica,

- *male kotlovnice* - kotlovnice u naselju, snage ispod 100 kW.

II. SADRŽAJ, METODOLOGIJA I NAČIN VOĐENJA KATASTRA EMISIJA U
OKOLIŠ

Članak 4.

Katastar emisija u okoliš sadrži podatke:

1. o onečišćivaču (za pojedinačne izvore) i o naselju (za kolektivne
izvore),

2. o vrsti emisije u zrak i vode/more, pokazateljima onečišćenja vode
i vrstama otpada,

3. o izvoru emisije,

4. o ispustu, odnosno području nastanka emisije (popisni krug, dionica
ceste, dio naselja),

5. o količini emisije za svaki ispust kod pojedinačnog izvora, odnosno
količini emisije za određeno područje nastanka emisije kod kolektivnog
izvora te količini otpada,

6. o uređajima i opremi za zaštitu okoliša te procesima koji se koriste
za zaštitu okoliša.

Članak 5.

(1) Podaci o emisijama u zrak, emisijama u vode/more i podaci o vrstama
i količinama otpada iz pojedinačnih i kolektivnih izvora emisija u okoliš
prikupljaju se i unose odvojeno u katastar emisija u okoliš.

(2) Emisije u zrak, emisije u vodu/more i vrsta i količina otpada za
pojedinačne i kolektivne izvore utvrđuju se za ispust izvora emisija u
okoliš.

Članak 6.

(1) Količina emisije iz pojedinačnog izvora emisije određuje se prema
podacima iz očevidnika o provedenim mjerenjima emisije u okoliš.

(2) Ukoliko se količina emisije iz pojedinačnog izvora emisije ne može
utvrditi primjenom stavka 1. ovoga članka, proračunava se iz materijalne
bilance ili primjenom emisijskih faktora.

Članak 7.

(1) Količina emisije u okoliš iz kolektivnog izvora emisije proračunava
se iz karakterističnih statističkih podataka za određeno područje i podataka
o ukupnoj aktivnosti na tom području te primjenom emisijskih faktora.

(2) Ukoliko se emisija u okoliš iz kolektivnog izvora emisije mjeri,
količina emisije određuje se na temelju podataka iz očevidnika o provedenim
mjerenjima emisije u okoliš.

Članak 8.

(1) Količina emisije u zrak iz malih kotlovnica i kućnih ložišta proračunava
se iz utvrđenih podataka o strukturi i količini goriva koja se godišnje
utroši na zagrijavanje svih stambenih i poslovnih prostorija određenoga
statističkoga popisnog kruga naselja uz primjenu emisijskih faktora.

(2) Količina emisije u zrak od vozila u cestovnom prometu proračunava
se iz podataka o strukturi vozila i prometnoj aktivnosti vozila na određenom
području uz primjenu emisijskih faktora.

Članak 9.

Količina emisije u vode/more od otpadnih voda iz domaćinstva određuje
se na temelju podataka iz očevidnika o izmjerenoj količini i sastavu otpadne
vode na ispustu u prirodni recipijent ili se proračunava iz broja stanovnika
područja na koje se odnosi taj ispust i/ili količine potrošene vode za
piće za isto područje, uz primjenu emisijskih faktora.

Članak 10.

Količina opasnog otpada određuje se prema podacima iz očevidnika o provedenim
mjerenjima količine opasnog otpada.

Članak 11.

(1) Količina tehnološkog otpada određuje se prema podacima iz očevidnika
o provedenim mjerenjima količine tehnološkog otpada.

(2) Ukoliko nema izmjerenih podataka o količini tehnološkog otpada,
količina se izračunava iz materijalne bilance ili primjenom emisijskih
faktora, a iznimno prosudbom.

Članak 12.

Količina komunalnog otpada određuje se na temelju podataka iz očevidnika
o provedenim mjerenjima količine komunalnog otpada ili se proračunava iz
podataka o broju stanovnika na određenom području uz primjenu emisijskih
faktora.

Članak 13.

Ukoliko je za određivanje količine emisije neophodno koristiti emisijske
faktore, uzimaju se vrijednosti emisijskih faktora Europske Unije za izradu
integralnog katastra emisija.

Članak 14.

(1) Emisije iz pojedinačnih izvora iskazuju se za sljedeće razine: ispust,
tehnološka jedinica onečišćivača, onečišćivač u cjelini, naselje, općina
ili grad i županija, a za emisije iz kolektivnih izvora: dio naselja, naselje,
općina ili grad i županija.

(2) Ukupna količina emisije određene razine iz prethodnog stavka ovog
članka zbroj je količina emisija nižih razina.

Članak 15.

Podaci iz članka 4. ovoga Pravilnika prikupljaju se na obrascima, posebno
za pojedinačne, a posebno za kolektivne izvore. Obrasci za pojedinačne
izvore imaju oznaku PI, a za kolektivne izvore KI.

Članak 16.

(1) Podaci o onečišćivaču prikupljaju se na:

1. Obrascu PI-1 - Podaci o onečišćivaču;

(2) Podaci o tehnološkoj jedinici u sastavu onečišćivača prikupljaju
se na:

2. Obrascu PI-2 - Podaci o tehnološkoj jedinici;

(3) Podaci o naselju prikupljaju se na:

3. Obrascu KI-1 - Podaci o naselju.

Članak 17.

Podaci o emisiji u zrak iz pojedinačnih izvora prikupljaju se na:

1. Obrascu PI-Z-1 - Emisije u zrak iz industrijskih postrojenja (neenergetski
izvori);

2. Obrascu PI-Z-2 - Emisije u zrak iz energetskih postrojenja-direktno
izgaranje za potrebe procesne tehnologije;

3. Obrascu PI-Z-3 - Emisije u zrak iz energetskih postrojenja za potrebe
grijanja prostorija, pripreme tople vode, pare, tehnološke pare i dr.;

4. Obrascu PI-Z-4 - Emisije u zrak iz termoelektrane.

Članak 18.

Podaci o emisiji u vode/more iz pojedinačnih izvora prikupljaju se na:

1. Obrascu PI-V-1 - Ispusti u vode/more;

2. Obrascu PI-V-2 - Emisije u vode/more - rashladna voda;

3. Obrascu PI-V-3 - Emisije u vode/more - procesna voda;

4. Obrascu PI-V-4 - Emisije u vode/more - sanitarna voda;

5. Obrascu PI-V-5 - Emisije u vode/more - mješovita voda;

6. Obrascu PI-V-6 - Emisije u vode/more - oborinska voda;

7. Obrascu PI-V-7 - Emisije u vode/more - procjedna voda.

Članak 19.

Podaci o emisiji u zrak iz kolektivnih izvora prikupljaju se na:

1. Obrascu KI-Z-1 - Način zagrijavanja stambenog prostora;

2. Obrascu KI-Z-1-1 - Emisije u zrak iz kućnih ložišta i malih kotlovnica
stambenog prostora;

3. Obrascu KI-Z-2 - Način zagrijavanja poslovnog prostora;

4. Obrascu KI-Z-2-1 - Emisije u zrak iz kućnih ložišta i malih kotlovnica
poslovnog prostora;

5. Obrascu KI-Z-3 - Emisije iz cestovnog prometa.

Članak 20.

Podaci o emisiji u vode/more iz kolektivnih izvora prikupljaju se na:

1. Obrascu KI-V-1 - Ispusti u vode/more;

2. Obrascu KI-V-2 - Emisije u vode/more - komunalne otpadne vode.

Članak 21.

Podaci o vrsti i količini opasnog otpada, o vrsti i količini tehnološkog
otpada te o vrsti i količini komunalnog otpada, prikupljaju se na obrascima
koji su propisani Pravilnikom o vrstama otpada (NN, br. 27/96).

Članak 22.

(1) Podaci prikupljeni putem obrazaca unose se u računalo korištenjem
programske opreme za izradu i vođenje katastra emisija u okoliš, koju određuje
Državna uprava za zaštitu okoliša.

(2) Programska oprema iz stavka 1. ovoga članka mora omogućiti unos,
obradu i prikazivanje svih podataka iz članka 4. ovoga Pravilnika.

(3) Obrasci iz članka 16. stavak 1. i 2., članka 17. i 18., kao i obrasci
o opasnom i tehnološkom otpadu iz članka 21. ulažu se u Obrazac "O"
- Omotnicu i čuvaju se najmanje 5 godina.

Članak 23.

U obrasce propisane na temelju ovoga Pravilnika podaci se unose uporabom
oznaka iz kataloga:

1. Katalog jediničnih operacija i jediničnih procesa,

2. Katalog onečišćenja zraka,

3. Katalog onečišćenja vode,

4. Katalog uređaja za pročišćavanje otpadnih voda.

Članak 24.

(1) U katastar emisija u okoliš koji vodi županijski ured nadležan za
zaštitu okoliša unose se i podaci o kolektivnim izvorima emisija iz katastra
koji vodi u gradu upravno tijelo nadležno za zaštitu okoliša.

(2) U katastar emisija u okoliš, koji vodi u gradu upravno tijelo nadležno
za zaštitu okoliša, unose se i podaci o pojedinačnim izvorima emisija za
područje grada iz katastra kojeg vodi županijski ured nadležan za zaštitu
okoliša.

III. NA&EGRAVE;IN I ROKOVI PRIKUPLJANJA I DOSTAVLJANJA PODATAKA

Članak 25.

(1) Obrasce iz stavka 1. i 2. članka 16., članka 17. i 18. ovoga Pravilnika
popunjava i dostavlja onečišćivač.

(2) Onečišćivač koji ima podružnice koje se razumijevaju izvorom emisija,
a nalaze se na području iste županije ili na području drugih županija,
dužan je prikupljati podatke i za te podružnice, pojedinačno i objedinjeno.

(3) Obrasci iz stavka 1. ovoga članka dostavljaju se do 31. ožujka tekuće
godine za proteklu godinu županijskom uredu, odnosno gradskom uredu Grada
Zagreba nadležnom za poslove zaštite okoliša.

Članak 26.

(1) Gradski ured Grada Zagreba nadležan za zaštitu okoliša i upravno
tijelo grada nadležno za zaštitu okoliša prikuplja podatke i unosi ih u
obrazac iz članka 16. stavak 3.

(2) Gradski ured Grada Zagreba nadležan za zaštitu okoliša i upravno
tijelo grada nadležno za zaštitu okoliša osigurava prikupljanje podatka
i ispunjava obrasce iz članka 19. i 20. ovoga Pravilnika.

(3) Gradski ured Grada Zagreba nadležan za zaštitu okoliša i upravno
tijelo grada nadležno za zaštitu okoliša dužno je obrađene podatke iz stavka
1. i 2. ovoga članka, i podatke o vrsti i količini komunalnog otpada prenijeti
u katastar emisija u okoliš koji vodi županijski ured nadležan za zaštitu
okoliša do 31. ožujka tekuće godine za proteklu godinu.

Članak 27.

(1) Propisani obrasci popunjavaju se čitljivo rukom, pisaćim strojem
ili kompjutorskim ispisom.

(2) Obrađene podatke iz članka 4. nadležna tijela za vođenje katastra
dostavljaju:

1. u obliku magnetskog zapisa (disketa),

2. izravnom komunikacijskom vezom.

Članak 28.

U obrasce koji se popunjavaju na temelju ovog Pravilnika moraju se unositi
točni podaci.

IV. DAVANJE OVLAŠTENJA PRAVNIM
OSOBAMA ZA OBAVLJANJE POSLOVA VOĐENJA KATASTRA EMISIJA U OKOLIŠ

Članak 29.

(1) Pravne osobe obavljaju poslove izrade i vođenja katastra emisija
u okoliš kad im to povjere tijela nadležna za vođenje katastra emisija
u okoliš.

(2) Poslovi izrade i vođenja katastra emisija u okoliš iz stavka 1.
ovoga članka su:

- unos i obrada podataka,

- izračunavanje količine emisija,

- provjera točnosti podataka,

- izrada prostorne raspodjele emisija.

(3) Poslovi iz stavka 2. ovoga članka mogu se povjeriti pravnoj osobi:

- ako je zaposlila najmanje 2 djelatnika VII. stupnja stručne spreme
i s radnim iskustvom od tri godine na poslovima zaštite okoliša i stručno
osposobljena za izradu i vođenje katastra emisija u okoliš,

- ako ima programsku opremu iz članka 22. stavak 1. i 2. ovoga Pravilnika
i odgovarajuću tehničku opremu.

(4) U obavljanju poslova iz stavka 2. ovoga članka koriste se emisijski
faktori iz članka 13. ovoga Pravilnika.

V. KAZNENE ODREDBE

Članak 30.

(1) Za prekršaj kaznit će se pravna osoba u iznosu od 9.000 do 14.000
kuna:

- ako u određenom roku ne dostavi popunjene obrasce tijelu nadležnom
za poslove zaštite okoliša (članak 25.)

- ako u obrascima nisu upisani točni podaci (članak 28.)

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi kaznom od 2.500 do 4.000 kuna.

VI. PRIJELAZNE I ZAVRŠNE ODREDBE

Članak 31.

(1) Obrasci iz članka 16., 17., 18., 19. i 20. ovoga Pravilnika s odgovarajućim
sadržajem tiskani su uz ovaj Pravilnik i čine njegov sastavni dio.

(2) Katalozi iz članka 23. tiskani su uz ovaj Pravilnik i čine njegov
sastavni dio.

Članak 32.

(1) Podaci o emisijama u okoliš iz kolektivnih izvora, od dana stupanja
na snagu ovoga Pravilnika prikupljaju se samo za naselja koja imaju više
od 40.000 stanovnika.

(2) U katastar emisija u okoliš unose se i raspoloživi podaci za 1995.
godinu, ako je njihovo prikupljanje propisano ovim Pravilnikom.

Članak 33.

Ovaj Pravilnik stupa na snagu osmog dana nakon objave u "Narodnim
novinama".

Klasa: 351-01/95-01/107

Urbroj: 542-02/4-96-3

Zagreb, 18. travnja 1996.

V.d. ravnatelja
**mr. Nenad Mikulić,** v. r.

![](dodatni/364705.gif)

**UPUTE ZA ISPUNJAVANJE OBRASCA

"O" - OMOTNICA**

U obrazac O - Omotnica upisuju se osnovni
podaci o onečišćivaču, ukupan broj ispusta u zrak, ukupan broj ispusta
i vrsta otpadnih voda, ukupan broj vrsta proizvedenog tehnološkog otpada,
odnosno broj vrsta skupljenog ili obrađenoga opasnog otpada te o osobama
na koje se može obratiti u postupku prikupljanja podataka za izradu i vođenje
katastra emisija u okoliš.

Na osnovi obrađenih osnovnih podataka o
onečišćivaču istom se daju upute o obvezi dostave podataka na propisanim
obrascima. Obrasci se ulažu u Omotnicu i čuvaju najmanje 5 godina.

Podatke u obrazac O - Omotnica upisuje osoba
određena za vođenje katastra emisija u okoliš u županijskom uredu i gradskom
uredu Grada Zagreba nadležnom za poslove zaštite okoliša.

U Obrazac O - Omotnica upisuju se podaci
iz obrazaca PI-1 - Podaci o onečišćivaču i PI-2 - Podaci o tehnološkoj
jedinici koje županijskom uredu, odnosno gradskom uredu Grada Zagreba dostavlja
onečišćivač.

![](dodatni/364707.gif)

![](dodatni/364709.gif)

Pravilnik, NN 36/1996-721